Olga Rajecka

Olga Rajecka (dzimusi , iepriekšējā laulībā Olga Rajecka-Migliniece) ir latviešu dziedātāja un vokālā pedagoģe, pazīstama galvenokārt pateicoties dalībai grupās "Eolika" un "Turaidas roze", kā arī veiksmīgai solodarbībai.

 Biogrāfija 
 1960.—1970. gadi 
Olga Rajecka dzimusi Pluņģē, Lietuvā un līdz divu gadu vecumam dzīvojusi Klaipēdā. Tad kopā ar māti Vidu pārcēlusies uz Lielvārdi, kolhozu "Lāčplēsis". Olga mācījusies Kaibalas pamatskolā. Beigusi Kultūras un izglītības darbinieku tehnikumu (1980), iegūstot kultūras pasākumu vadītājas diplomu. Dziedāt sākusi agrā bērnībā, skolas gados aktīvi darbojās koros un dziedāšanas pulciņos.

1976. gadā 15 gadu vecumā Olga sāka dziedāt grupā "Lāčplēsis", 1978. gadā pārgāja uz grupu "Vitamīns". Šajās grupās darbojas vairāki jaunieši, kas vēlāk kļūst par pazīstamiem latviešu popmūzikas māksliniekiem — "Lāčplēsī" Alekss, Nauris Puntulis, Valts Pūce, bet "Vitamīnā" — Aigars Krēsla, Aigars Grāvers un Raimonds Macats.

 1980. gadi 
Pēc Olgas vokālās pedagoģes Maigas Grietēnas ieteikuma Boriss Rezņiks apmeklēja "Vitamīna" koncertu, kam sekoja piedāvājums Olgai kļūt par "Eolikas" dalībnieci. Tā no 1980. līdz 1986. gadam viņa dziedāja grupā "Eolika", tās vokālā kvarteta — Olga, Ilona, Viktors, Dainis — leģendārajā sastāvā. 1985. gadā iznāca Eolikas pirmais albums, grupa apceļoja bijušo PSRS un vairākas sociālistiskās valstis, gūstot lielus panākumus.

1986. gadā Rajecka pārgāja dziedāt uz Imanta Kalniņa grupu "Turaidas Roze", kur duetā ar Uģi Rozi iekaroja arī publikas nopietnākās daļas simpātijas. 1987. gadā viņa piedalījās Vissavienības jauno dziedātāju konkursā "Jūrmala '87", iegūdama 2. vietu un skatītāju simpātiju balvu.

Pēc "Turaidas Rozes" izjukšanas no 1988. līdz 1989. gadam Olga darbu turpināja grupā "Jumis". Bijusi precējusies ar basketbolistu Igoru Miglinieku, viņiem ir meita Marija, dzimusi 1992. gadā.

 1990. gadi 
1990. gadu pirmā puse Olgai pagāja, piedaloties ļoti daudzos festivālos ārpus Latvijas — no Sopotas līdz Vidusāzijas balsīm, ieskaitot daudzus Eiropas festivālus, konkursus un šovus, piemēram, Austrijā, Rumānijā, Turcijā un citur. No 1990. līdz 1993. gadam O. Rajecka dziedāja "ODIS" vokālista Arņa Medņa vadītajā projektā "Tango", kurā radušās slavenākās viņas solo balādes — "Dzīve ir viena", "Ziemeļvējā", "Saullēkts". 1990. gadā iesaistījās projektā "Dāmu pops", kurš savu renesansi pēc spožās debijas piedzīvoja 2000. gadā. 1990. gadā iznāca Olgas pirmais soloalbums ar Imanta Kalniņa dziesmām Arņa Medņa aranžējumos.

1993. gadā Olga nosvinēja radošās darbības jubileju ar koncertu Lielajā Ģildē "Kad man vairs nebūs 16", kura ieraksts tika izdots kasetē. Tad sekoja sadarbība ar Aigaru Grāveru — kā muzikālā, tā privātā jomā. Abi dibināja ansambli "Bāze 7", kura dalībnieki ir arī Raimonds Macats un Jolanta Gulbe.

Kopš 1995. gada viņa organizē "Olgas disenītes" — krāšņus, muzikālus pasākumus, kuros piedalās Latvijas jaunie talanti — dziedātāji un dejotāji. Te lieti noderēja Rajeckas profesionālās masu pasākumu režisores zinības. 1997. gadā izdota Olgas labāko dziesmu izlase jaunos aranžējumos, gadu pirms tam kopā ar Grāveru veidots bērnu dziesmu albums "Jā un nē".

 Kopš 2000. gada 
2000. gadā Olga piedalījās Grāvera projektā "Rama Dance", kā arī "Dāmu popa" albumā "Par rozēm". 2002. gada aprīlī klajā nāca Rajeckas soloalbums "Vakar. Šodien. Rīt", tajā lielākoties skan Valda Atāla dziesmas, kuras producējis Gints Stankevičs, arī pāris paša Stankeviča kompozīcijas. 2002. gadā par hitu kļuva duets ar Mārtiņu Freimani dziesma "Ar baltu krītu uzrakstīts". Vēlāk Olga piedalījās arī "Double Faced Eels" ieskaņotajā dziesmas "Kad man vairs nebūs 16" versijā.

2008. gadā kopā ar Lielvārdes Violeto kori startēja "Koru Karu" 1. sezonas šovā, nokļūstot līdz finālam.

2012. gadā Olga svinēja savu 50. jubileju ar labāko dziesmu izlasi, izdota Kārļa Anitena sarakstītā grāmata par Olgas dzīvi "Mana svētku diena".

2014. gada 31. jūlijā Olga Rajecka apprecējās ar skaņu inženieri Ivo Bankavu.Olga Rajecka apprecējusies!  kasjauns.lv

 Diskogrāfija 
GadsAlbumsIzpildītājs1985, "Melodija", LPPasaule, pasaulītEolika 1990, "Melodija", LP Sky's Eyes Jumis 1990, "Melodija", LP Tev un man Olga Rajecka 1993, "MicRec", CD, kasete Ar savādu smaidu Bāze 7 & Olga 1993, "MicRec", kasete Kad man vairs nebūs 16 (koncertieraksts) 1994, "MicRec", CD Maxi single [EP] Bāze 7 & Olga 1996, "MicRec", CD Kolekcija Eolika 1996, "Balss", kasete Jā un nē Olga Rajecka un Aigars Grāvers 1997, "MicRec", CD Olga Olga Rajecka 1999, "Laula", kasete Apvij rokas Turaidas roze 2000, "Platforma", CD Par rozēm Dāmu pops 2000, "Platforma", CD Sāga Ramadance 2001, "Upe", CD Izlase Imants Kalniņš 2002, "Baltic Record Group", CD Vakar, šodien, rīt Olga Rajecka 2009, "MicRec", CD Olga un Lielvārdes Violetais koris Olga Rajecka, Lielvārdes Violetais koris 2010, "MicRec", CD Jubilejas izlase Eolika 2011, "MicRec", CD, DVD Lielās dziesmas Turaidas roze 2012, "MicRec", CD Svētku diena Olga Rajecka 2014, "MicRec", CD Buramdziesmas Olga Rajecka

 Atsauces 

Kategorija:1962. gadā dzimušie
Kategorija:Telšu apriņķī dzimušie
Kategorija:Latviešu dziedātāji
Kategorija:Triju Zvaigžņu ordeņa kavalieri